عدالت و اینکیشاف پارتیسی (آک پارتی)، جمهوریت خالق پارتیسی (ج-ح-پ)، میللیتچی حرکت پارتیسی (م.ح.پ)، ایگی پارتی و تورکیه بؤیوک میللت مجلیسی‌نین قروپ‌لاری اورتاق بیانات یایا‌راق ارمنیستانین آذربایجانا هوجومونو قینادی.
تورکیه بؤیوک میللت مجلیسی‌نین صدر معاوینی ثریا سعدی بیلگیچ ایجلاسدا ارمنیستانین آذربایجانا قارشی هوجوم‌لاری ایله باغلی عدالت و اینکیشاف پارتیسی، جمهوریت خالق پارتیسی، میللیتچی حرکت پارتیسی، ایگی پارتی صدر و وکیل‌لری‌نین ایمضاسینی داشییان اورتاق بیاناتی اوخویوب.
بیاناتدا یازیلیر: "تورکیه بؤیوک میللت مجلیسی اولا‌راق ارمنیستان سلاحلی قوه‌لری‌نین 12 ژوئیه دن باشلایا‌راق آذربایجانین توووز بؤلگه‌سینه هوجوم‌لارینی کسکین شکیلده قیناییریق.
ارمنیستان یانلیش یولدا‌دیر. آذربایجان تورپاغی یوخاری قاراباغ و اطرافینداکی بؤلگه‌لری ایللردن بری ایشغال آلتیندا ساخلایان ارمنیستانین بیلینن تجاووزکار داورانیشینا علاوه اولان بو هوجوم‌لار گونئی قافقازدا قالیجی باریش و ثابیتلیگین اؤنونده ان بؤیوک مانعه‌دیر.
ارمنیستان-ین حاق و حقوقو هئچه سایان بو حرکت‌لری قارشی‌سیندا اولوسلار آراسی جمعیتی لازیم اولان رئاکسیانی گؤسترمه‌یه چاغیریریق. یوخاری قاراباغ اختلافی‌نین آذربایجانین اولوسلار آراسی تانینمیش سرحدلری و تورپاق بوتؤو‌لوگو چرچیوه‌سینده باریشچی یول‌لارلا حل ائدیلمه‌سینه دستکیمیزی تکرار ائدیریک.
ارمنیستان بیرلشمیش میللت‌لر تشکیلاتی تهلوکه‌سیزلیک شوراسی و آوروپا تهلوکه‌سیزلیک و امکداش‌لیق تشکیلاتی – آتت-ین قرارلارینا عمل ائتمه لی و ایشغال ائتدیگی آذربایجان تورپاقلاریندان‌ چکیلمه‌لی‌دیر.
"ایکی دؤولت، تک میللت" آنلاییشییلا دایم دینج‌لیک و ثابیتلیگین ساوونجوسو اولان تورکیه بوندان سونرا دا بوتون ایمکانلارییلا تورپاق بوتؤو‌لوگونو یئنی‌دن برپا ائتمه سعی‌لرینده آذربایجانین یانیندا اولماغا داوام ائده‌جک.
آذربایجان-‌لی شهیدلریمیز اوچون دوست و قارداش آذربایجان خالقی و حکومتینه باش ساغلیق‌لاریمیزی چاتدیریر، یارا‌لی‌لارا شفا دیلییریک."
تورکیه بؤیوک میللت مجلیسی‌ اورتاق بیاناتی اوخوندوقدان سونرا مجلسین سالونوندا اولان میللت وکیل‌لری آلقیش‌لارلا آذربایجانا دستکینی ایفاده ائدیب.
